Indien Rejsebrev nr. 10
Bryllup I Francis Xavier kirke i Bangalore


Efter en veloverstået roce-festaften skal Kriti og Mark nu vies i den katolske kirke: St. Francis Xaviers kirke, der er domkirke i det romersk-katolske ærkebispedømme i Bangalore. Oprindeligt var Bangalore sæde for bispedømmet af Mysore fra 1886-1940, hvor bispedømmet blev tvedelt den 13. februar og St. Francis Xavier blev valgt som domkirke i Stift Bangalore. Hans-Ole har sovet i domkirken i Mysore, fordi han kendte en af præsterne, som han gik på jagt sammen med. En belgisk ven kom ind i munkekutte om natten, dansede rundt og sagde UHUU!  Den første St. Francis Xavier kirke blev bygget i 1851, men blev for lille på grund af den enorme stigning i den katolske befolkning. Derfor blev grundstenen lagt til en ny kirke i 1911, som Chellams svigerfar, som var entreprenør, har bygget. Denne kirke blev indviet den 26. maj 1932 og blev katedral i 1940. Ved dens platin jubilæum i 2009 blev to nye kupler på facaden indviet. De var med i den oprindelige plan, men var ikke blevet afsluttet på grund af manglende midler. Det lykkedes så i forbindelse med flere andre renoveringer. Bangelores ærkebiskop Bernard Moras rededikerede domkirken til St. Francis Xavier født i Spanien 1506 og død på vej til Kina1552. Han var missionær og blev helgenkåret i Portugal i 1662 og erklæret for overhoved for alle fremmede missioner af pave Pius X den 3. december.


Her er først invitationerne, derefter lidt om festlighederne i kirken og på hotel JW Marriott:



Vi kørte fra hotellet i god tid, så vi kunne få en god plads i kirken, inden vielseshøjtideligheden startede kl. 16, men god morgen. Trafikken var kaotisk og da vi så ankom til kirken, var et andet bryllup i fuld gang. Udsmykningen skulle pilles ned og en ny sættes op. Buketter bundet med hvide roser og røde nelliker samt tyls-brudeslør og og hvid perlekæde var anbragt for enden af kirkebænkene. Alt matchede med udsmykningen i koret og det udleverede hefte med liturgien for den katolske kirkevielse. Ingen tvivl om, hvem der skulle sige hvad og hvornår. En helt igennem en smukt gennemført katolsk vielse, hvor der var indflettet "Det er så yndigt at følges ad". Niels Ebbe sang for i det 10 mand store kor og hjalp den indiske organist til at finde den rigtige frasering, så det ikke bare blev toner, der blev spillet. Et par forelskede duer boltrede sig samtidig på en af søjleudsmykningerne. 1 1/2 time tog vielsen. Traditionerne med ris og kørsel med smukt pyntede biler var, som vi kender fra Danmark. Det var derimod ikke den efterfølgende bryllupsfest på hotel JW Marriott - en stor international hotelkæde.

Igennem hårrejsende tæt trafik gik det. Hans-Oles sprogbrug fortalte en del, det gjorde vores suk også, når vi følte, vi sad uhjælpeligt fast i en trafikprop, hvor alt gik på kryds og tværs. Vores meget tavse, men meget dygtige chauffør følte måske også trafikken kaotisk, men gled som de øvrige indere igennem. Han har helt givet nydt pausen, medens vi andre var til fest. Men - ingen tvivl: Hans-Oles lokalkendskab var uvurderligt!

Efter højtideligheden var der bryllupsfest på Hotel JW Marriott, hvor der er dresscode, så her blev Niels Ebbes dyrt, nyindkøbte habit luftet for første gang. Her på hotellet, hvor vi bor, er der forøvrigt også dresscode. Ingen Tshirts er tilladt i restauranten!Security som i enhver lufthavn - dog lidt mere luksuriøst -  var, hvad vi mødte, da vi steg op ad trappen til JW Marriott. Personscanning og scanning af pakker og tasker, jo der blev ingen chancer taget.

Også her som i kirken havde værtsparrene sat alle sejl til, for at både brudeparret og gæsterne skulle have en uforglemmelig aften. Vi følte os som hensat til "1001 nats eventyr". Billederne her, som er sendt til os fra værtsparret giver et glimrende indtryk af begivenhedernes gang:https://plus.google.com/photos/105599167229026219806/albums/6100311098121320385?authkey=CNPxkNiYpo-edQ. Når vi får bedre internetadgang, vil vi uploade vores eget webalbum, som giver et for både jer og os mere personligt og nuanceret billede af begivenhederne.

Men igen - hvor er verden lille: Da bryllupskagen var skåret for, talerne holdt og brudevalsen danset, rykkede vi ved vores meget danske bord - ialt 38 danskere deltog - udenfor ved et rundt bord med plads til 12 og kom selvfølgelig til at snakke. Både Niels Ebbe og en af de andre mænd havde været til generalforsamling i sejlklubben ved Gamborg Fjord, så der blev debatten genoptaget. Et andet par havde som jeg opfattelsen af, at vi havde set hinanden før, men ingen af os kunne huske hvor. Tilbage i Odense vil vi helt sikkert se Karina og Bjarne. Snakken gik livligt, indtil aftenens menu var spist og det blev tid til at tage tilbage til hotellet. Fulde af indtryk, som vi aldrig vil glemme.

I morgen skal vi på besøg hos både Rathnakar Rao, gammel fabrikschefkollega til H-O samt Diana med familie, der alle har arbejdet hos H-O og Ellinor.
